Președintele PSD, Liviu Dragnea, a declarat miercuri, că are informații conform cărora, lui Victor Ciorbea i s-a cerut să atace la Curtea Constituțională (CCR) ordonanța de urgență prin care Guvernul Cioloș a modificat Codurile penale. De asemenea, Liviu Dragnea și-a exprimat convingerea că Victor Ciorbea va da curs demersului, potrivit News.ro.

”Eu am înţeles că s-a făcut o solicitare Avocatului Poporului. Dacă am înţeles bine, astăzi (miercuri - n.r.), nu mă întrebaţi cine a făcut-o, nu ştiu exact cine a făcut-o. I se cere Avocatului Poporului să ceară la Curte să verifice constituţionalitatea acelei ordonanţe. Se pare că e o problemă de urgenţă. Eu sunt absolut convins că Avocatul Poporului, aşa cum a făcut cu ordonanţa 13, va proceda şi cu ordonanţa respectivă”, a declarat Liviu Dragnea.

În luna mai 2016, Guvernul Cioloș a emis o OUG pentru modificarea Codurilor penale. Prin aceasta, peste 100 de prevederi ale textelor au fost modificate, circa 50 dintre ele vizând punerea în acord a prevederilor legislației cu deciziile CCR, punere în acord care nu a fost făcută în Parlament.